24.10.2022
DA
Den Europæiske Unions Tidende
C 408/37
Sag anlagt den 19. august 2022 — Schrom Farms mod Kommissionen (Sag T-507/22) (2022/C 408/49) Processprog: engelsk Parter Sagsøger: Schrom Farms spol.
s r. o.
(Velké Albrechtice, Den Tjekkiske Republik) (ved advokaterne S. Sobolová og O. Billard) Sagsøgt: Europa-Kommissionen
Sagsøgerens påstande — Sagen antages til realitetsbehandling, og sagsøgeren gives medhold. — Kommissionens gennemførelsesafgørelse (EU) 2022/908 af 8. juni 2022 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (meddelt under nummer C(2022) 3543) (EUT 2022, L 157, s.
15) annulleres, for så vidt som den udelukker udgifter til et støttebeløb på 30 606,96 EUR, ydet til sagsøgeren af de tjekkiske myndigheder, fra EU-finansiering. — Kommissionen tilpligtes at betale sagsomkostningerne. — Der træffes sådanne foranstaltninger, der måtte findes fornødne.
Søgsmålsgrunde og væsentligste argumenter Til støtte for søgsmålet har sagsøgeren fremsat fem anbringender. 1.
Med det første anbringende gøres det gældende, at udelukkelsen af udgifter til et støttebeløb på 30 606,96 EUR, ydet til sagsøgeren af de tjekkiske myndigheder, fra EU-finansiering ikke er tilstrækkeligt begrundet, for så vidt som den i strid med artikel 296 TEUF og artikel 41, stk.
2, litra c), i Den Europæiske Unions charter om grundlæggende rettigheder ikke indeholder nogen begrundelse. 2.
Med det andet anbringende gøres det gældende, at Kommissionen både direkte og indirekte har tilsidesat sagsøgerens grundlæggende rettigheder, idet sagsøgeren ikke fik mulighed for at tilkendegive sine synspunkter under den revision, der gik forud for vedtagelsen af den anfægtede afgørelse, selv om sidstnævnte angiveligt har en negativ indvirkning på den støtte, som sagsøgeren havde fået tildelt. 3.
Med det tredje anbringende gøres det gældende, at Kommissionen ikke har kompetence til at fortolke og anvende medlemsstaternes nationale lovgivning. 4.
Med det fjerde anbringende gøres det gældende, at Kommissionen ikke har godtgjort indholdet af den tjekkiske lov og begik en fejl i forbindelse med sin fortolkning og anvendelse heraf. 5.
Med det femte anbringende gøres det gældende, at Kommissionen begik en fejl i forbindelse med fortolkningen og anvendelsen af EU-retten, idet den fejlagtigt fandt, at der forelå en tilsidesættelse af artikel 61 i Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget (EUT 2018, L 193, s. 1), og idet den anvendte de tjekkiske regler om interessekonflikter i strid med grundlæggende EU-retlige principper, herunder det grundlæggende princip om ligebehandling og forbud mod forskelsbehandling.